钦定古今图书集成/明伦汇编/氏族典/第353卷 > 《郑樵通志》 > 留正
## 钦定古今图书集成/明伦汇编/氏族典/第353卷 > 《郑樵通志》 > 留正

按《宋史留正传》，“正字仲至，泉州永春人。六世祖从效，
事太祖为清远军节度使，封鄂国公。绍兴十三年第
进士，授南恩州阳江尉，历官至中书舍人，除给事中。
洪邦直除御史，正言邦直为邑人所讼，不宜任风宪，
兼权吏部尚书。言用人莫先论相，时相不乐，以显谟
阁直学士出知绍兴府，进龙图阁直学士，知成都府”，
进敷文阁学士，诏赴行在。正在蜀，以简素化民，归装
仅书数簏，人服其清。除参知政事、同知枢密院事，拜
右丞相。绍熙元年，进左丞相。正谨法度，惜名器，毫发
不可干以私。进少保，封卫国公。寿圣太后上尊号册
宝，以正为礼仪使。册宝礼成，拜少傅，封鲁国公。宁宗
即位，韩𠈁胄浸谋预政，数诣都堂，正使省吏谕之曰：
“此非知阁日往来之地。”𠈁胄怒而退。会经筵晚讲赐
坐，正执奏以为非上不怿，积数事失上意，𠈁胄从而
间之，以少师判建康府，寻又以张叔椿言落职。初，刘
德秀自重庆入朝，未为正所知，谒正客范仲黼请为
言，正曰：“此人若留之班行，朝廷必不静。”乃除大理簿，
德秀憾之，至是为谏议大夫，论正四大罪，褫职，邵州
居住。明年，令自便，复光禄大夫，提举洞霄宫。上章乞
纳禄，诏复元官职，致仕。嘉泰元年，进封魏国公。开禧
二年，薨。宝庆三年，谥“忠宣。”子恭丙、端。